22 વર્ષની દીપા કર્માકર રિયો ઓલમ્પિકમાં મેડલ તો ન જીતી શકી, પરંતુ આ જિમનાસ્ટે જિમ્નાસ્ટિકના ફાઇનલમાં પહોંચી ઇતિહાસ બનાવ્યો. ઓલમ્પિક્સમાં 52 વર્ષ બાદ પહેલી વાર કોઇ ભારતીય મહિલા એથલિટ જિમ્નાસ્ટિકના ફાઇનલ સુધી પહોંચી શકી. દીપા માત્ર થોડા જ સ્કોરથી પાછળ પડી, નહીં તો તેણે ભારતના નામે બીજું એક બ્રોન્ઝ મેડલ કર્યું હોત. દીપાની ઓલમ્પિક સુધીની યાત્રા સહેલી નહોતી, દીપા અતિ સાધારણ પરિવારની છે અને તેણે જ્યારે પહેલી વાર કોઇ જિમ્નાસ્ટિકની સ્પર્ધામાં ભાગ લીધો ત્યારે તેની પાસે જૂતા પણ નહોતા. દીપા માટે જિમનાસ્ટ બનવું સરળ નહોતું, કારણ કે તેના પગના તળિયાં બિલકુલ સપાટ છે, જે એક જિમનાસ્ટ માટે સારી વાત ન ગણાય. સતત પરિશ્રમ અને મજબૂત મનોબળના આધારે દીપાએ આ બાધાને પાર કરવામાં સફળતા મેળવી.